Neljän henkilöjäsenen aloitteessa halutaan päivittää vihreiden päihdepoliittinen ohjelma.

Vihreiden kesäkuun puoluekokous Tampereella joutuu käsittelemään aloitteen puolueen päihdepoliittisen ohjelman uusimisesta.

Vihreiden henkilöjäsenet Petri Viglione, Mikko Kiesiläinen, Tuomas Käyhkö ja Sameli Sivonen esittävät työryhmää päivittämään puolueen päihdeohjelmaa niin, että tarkasteluun tulisi myös ”hyötynäkökulma”.

– Päihteet luovat myös iloa ja työtä, terveyshaittojen ja sosiaalisten ongelmien lisäksi, aloitteessa todetaan.

Aloitteen mukaan 15 vuodessa suomalaisten päihteidenkäyttö ja suhtautuminen päihteisiin ovat muuttuneet. Nuoret juovat ja tupakoivat vähemmän ja alkoholin kulutus on laajentunut pienpanimokulttuuriin.

– Maailmalla on viime vuosina aktiivisesti dekriminalisoitu huumeiden käyttöä. Myös Suomessa olisi tärkeää keskustella laittomuuden syrjäyttävästä vaikutuksesta, sillä esimerkiksi kannabista on kokeillut 19 prosenttia työikäisistä suomalaisista, aloitteentekijät toteavat.

– Kun maailma muuttuu, on tärkeää päivittää myös puolueen ohjelmia.

Vihreiden puoluehallitus käsittelee puoluekokoukselle tehtyjä 22 aloitetta 13. toukokuuta.

Vihreiden voimassa olevassa tavoiteohjelmassa katsotaan, että rikoslaissa huumausaineiksi määriteltyjen laittomien päihteiden käytöstä ja hallussapidosta omaan käyttöön ei pitäisi rangaista.